Správa zo zahraničnej pracovnej cesty

1.	Účastníci ZPC:
Titul, meno a priezvisko:	Ing. Katarína Čamborová	
Pracovisko:	MŠVVaŠ SR, Stromová 1, 813 30 Bratislava	
Pracovné zaradenie:	riaditeľka odboru rozvojovej pomoci a služieb pre zabezpečenie medzinárodnej spolupráce sekcie medzinárodnej spolupráce a európskych záležitostí  	
Ovládanie jazykov:	nemecký jazyk, maďarský jazyk, ruský jazyk, anglický jazyk	
		
Ďalší účastníci:		
Titul, meno a priezvisko:	Mgr. Věra Guthová 	
Pracovisko:	MŠVVaŠ SR, Stromová 1, 813 30 Bratislava 	
Pracovné zaradenie:	referent odboru rozvojovej pomoci a služieb pre zabezpečenie medzinárodnej spolupráce sekcie medzinárodnej spolupráce a európskych záležitostí	
Ovládanie jazykov:	/	
		
Titul, meno a priezvisko:	Vladimír Janeček	
Pracovisko:	MŠVVaŠ SR, Stromová 1, 813 30 Bratislava 	
Pracovné zaradenie:	vodič služobného auta MŠVVaŠ SR 	
2.	Zahraničná pracovná cesta:
Štát:	Srbsko	
Mesto:	Belehrad 	
Vykonaná v doch:	09. - 11.05.2017	
Prijímajúca organizácia:	Katedra slavistiky, Filologická fakulta Univerzity v Belehrade    	
Účel cesty:	Bilaterálne rokovania s vedením Katedry slavistiky Filologickej fakulty Univerzity v Belehrade o podmienkach ďalšieho pôsobenia lektora slovenského jazyka a kultúry pri príležitosti 140. výročia založenia Katedry slavistiky a 65. výročia založenia slovakistiky na Katedre slavistiky.   	
Spôsob financovania:	mimoriadna zahraničná pracovná cesta, schválená dňa 03.05.2017 VSÚ; realizovaná na náklady MŠVVaŠ SR 	
		
3.	Rámcový program pobytu:  je v prílohe č. 1
4.	Stručný priebeh rokovaní
Dňa 09.05.2017 sa v poobedných hodinách uskutočnilo neformálne stretnutie s lektorkou slovenského jazyka a kultúry Mgr. Helenou Ľos Ivoríkovou, ktorá delegáciu informovala o plánovaných aktivitách a stretnutiach, aktuálnych informáciách o lektoráte, počtoch študentov na lektoráte, ich aktivitách, ako aj o napĺňaní svojho úväzku na univerzite. 
Dňa 10.05.2017 sa uskutočnilo slávnostné otvorenie Cyklu prednášok Slovakistika v kontakte 2017 pri príležitosti 140. výročia založenia Katedry slavistiky a 65. výročia založenia slovakistiky na Katedre slavistiky. Prednášky otvorila vedúca Katedry slavistiky na Filologickej fakulte Univerzity v Belehrade Dr. Ksenija Končarević, ktorá hovorila o počiatkoch výučby slovenského jazyka a podpore, ktorú dostávala, o celkovom rozvoji katedry. Slávnostné otvorenie ukončila p. Čamborová, ktorá vo svojom príhovore poďakovala všetkým slovakistom za ich doterajšiu obetavú prácu pri rozvoji výučby slovenského jazyka v Srbsku a podčiarkla ďalšie 20. jubileum pôsobenia lektorátu slovenského jazyka a kultúry na Univerzite v Belehrade, kde ako prvá lektorka MŠVVaŠ SR od akademického roka 1997/1998 pôsobila p. Marta Gáfriková.        
V cykle prednášok pokračovala Dr. Zuzana Čížiková, ktorá predstavila postupný vývoj výučby slovenského jazyka, literatúry a kultúry na Univerzite v Belehrade. Predstavila prvé významné osobnosti katedry a prvých lektorov, ktorí mali vplyv na rozvoj slovakistiky, medzi ktorých patrili napríklad od roku 1946 Radovan Lalić, prvý profesor slovenčiny a češtiny a Michal Filip zo Starej Pazovi, zakladateľ vojvodinskej slovakistiky, ktorý pôsobil od roku 1952 na univerzitách v Belehrade aj v Novom Sade a ďalšie významné osobnosti.  
V prednáškach pokračovala Mgr. Stefana Paunović Rodić, ktorá predstavila aktuálne formy a programy výučby slovenského jazyka a literatúry pre slovakistov, slavistov, ako aj ďalších študentov Belehradskej univerzity, ktorí prejavujú slovenský jazyk záujem.
Ďalší v poradí mal prednášku doc. PhDr. Miloslav Vojtech, PhD., prodekan pre vzdelávanie filozofickej fakulty UK v Bratislave s názvom Medziliterárne súvislosti slovenskej literatúry prvej polovice 19. storočia. Prednáška bola zameraná na oblasť prekladov.  
Doobedný prednáškový cyklus ukončila pani Mgr. Michaela Mošaťová, PhD., zo Studia Academica Slovaca – centrum pre slovenčinu ako cudzí jazyk s prednáškou Možnosti a limity rozvíjania komunikačných zručností pri e-learningovej výučbe slovenčiny ako cudzieho jazyka. Predstavila výučbový program e-slovak, skladbu študentov a vybrané úlohy z lekcií. Program e-slovak umožňuje absolvovanie kurzov slovenského jazyka na úrovni A1. Do posledného kurzu sa prihlásilo 196 študentov, posledné lekcie a záverečné testovanie absolvovalo 34 študentov.
V poobedných hodinách pokračovala prednáška doc. PhDr. Miloslava Vojtecha, PhD., ktorý mal prednášku Slovenská literatúra 19. storočia v slovanskom kontexte, zameranej na preklady zo srbského do slovenského jazyka.
Po cykle prednášok nasledovalo stretnutie s Dr. Zuzanou Čížikovou, vedúcou oddelenia slovakistiky a Daliborom Sokolovićom, zástupcom vedúcej katedry, ktorí sa informovali o ďalšom pokračovaní lektora SJaK MŠVVaŠ SR v Belehrade v akademickom roku 2017/2018. Pri tejto príležitosti vyslovili požiadavku oznámiť meno novo nastupujúceho lektora na ich pracovisko do ukončenia letného semestra na Filologickej fakulte Belehradskej univerzity t.j. do 19.05.2017. 
Dňa 11. mája sa uskutočnilo stretnutie so študentmi slovakistiky Belehradskej univerzity, ktorí si pripravili svoje prezentácie, postrehy a kultúrny program. Programu sa zúčastnili poslucháči všetkých štyroch ročníkov. Študenti boli bezprostrední, s dobrou znalosťou slovenského jazyka.
Následne sa delegácia aj s p. lektorkou Mgr. Helenou Ľos Ivoríkovou a zástupcami Filozofickej fakulty UK v Bratislave zúčastnili stretnutia na Veľvyslanectve SR v Belehrade na pozvanie Dagmar Repčekovej, mimoriadnej a splnomocnenej veľvyslankyne SR v Srbsku.    
Pani veľvyslankyňa vyslovila žiadosť o spoluprácu MŠVVaŠ SR s prípravou a podpísaním Memoranda o podpore slovenskej menšiny v Srbsku. Memorandum má priniesť viac kompetencií na začatie dialógov a pomenovanie potrieb krajanov. Ďalej informovala o probléme uznávania dokladov na účely výkonu povolania, nakoľko sa vyskytol prípad, že slovenská krajanka vyštudovala VŠ štúdium na Slovensku, ale v Srbsku jej študijný odbor neuznali a nevie si nájsť uplatnenie. Pani veľvyslankyňa ďalej poukázala na dôležitosť nájsť spôsob podpory duálneho vzdelávania vo Vojvodine, kde žije početná skupina krajanov. V oblasti krajanov informovala o rôznorodosti názorov o výbere uchádzačov na vládne štipendiá SR pre krajanov.
Zástupcovia FiF UK v Bratislave predstavili úspešnú spoluprácu medzi UK v Bratislave a Univerzitou v Belehrade a pani veľvyslankyňa sa so zástupcami FiF UK v Bratislave dohodla o nadviazaní kontaktov aj s ďalšími univerzitami a možnosti prezentácie FiF UK v Bratislave v Srbsku.
Lektorka SJaK Helena Ľos Ivoríková informovala p. veľvyslankyňu o opätovnom vlhnutí steny v miestnosti učebne slovenského jazyka na Univerzite v Belehrade. V roku 2015 získal lektorát mini grant SlovakAid v sume 5000 EUR, z ktorého sa pokryla základná údržba, povrchová úprava a zariadenie učebne slovenského jazyka. P. veľvyslankyňa ponúkla možnosť napísania projektu na grant na rekonštrukciu steny v miestnosti slovenského jazyka na Univerzite v Belehrade.         

5.	Odporúčané závery:
A.)	Preskúmanie možností o podpise Memoranda o podpore slovenskej menšiny v Srbsku.        
T: do 30.06.2017 	Z:	SMSEZ MŠVVaŠ SR 
B.)	Pokračovanie v poskytovaní štipendií na semestrálny program Slovakistické štúdiá na FiF UK v Bratislave a na Letnú školu slovenského jazyka SAS - centra pre slovenčinu ako cudzí jazyk.    
T: každoročne  	Z: 	SMSEZ MŠVVaŠ SR     

6.	Prinesená dokumentácia
	Z pracovnej cesty bola prinesená publikácia Sny a hviezdy profesora Michala Filipa, ktorá bola vydaná v Starej Pazove v roku 2015.    

7.	Osobitne vyhodnotený očakávaný prínos ZPC
Pracovné rokovania prispeli k posilneniu postavenia lektorátu slovenského jazyka a kultúry na Univerzite v Belehrade. Lektorát, ako aj katedra slavistiky má na univerzite dobrú pozíciu a vzhľadom na počty študentov je o slovenský jazyk záujem. Študenti pravidelne využívajú poskytované štipendijné miesta, čo napomáha k posilneniu motivácie študovať slovenský jazyk a k zvýšeniu komunikačných zručností. Ako pozitívum študenti uvádzajú možnosť porovnať sa s ostatnými študentmi z lektorátov SJaK v ostatných krajinách.

8.	Spôsob zverejnenie výsledkov ZPC, prenos získaných informácií
Súhlasím so zverejnením textu správy na internetovej stránke MŠVVaŠ SR www.minedu.sk 

Správu vypracovala:  Mgr. Věra Guthová, 19.05.2017
	
Správu schválili:        Ing. Katarína Čamborová, RO RPSZMS
                                 
   PhDr. Marek Moška, generálny riaditeľ SMSEZ

Rozdeľovník: –    účastníci ZPC, 
–	A/A pre odbor rozvojovej pomoci a služieb pre zabezpečenie medzinárodnej spolupráce MŠVVaŠ SR

Prílohy:	
- rámcový program ZPC
- príhovor p. Čamborovej